
OBRAZLOŽENJE IZVJEŠTAJA O IZVRŠENJU FINANCIJSKOG PLANA
                                          za razdoblje 01.01.2026. – 30.06.2026.


U analiziranom izvještajnom razdoblju ostvareno je prihoda u iznosu 866.033,14 eura te rashoda u iznosu od 993.895,50 eura. Manjak ostvarenih prihoda pokriven je dijelom prenesenog viška iz 2025. godine, koji je raspoređen Odlukom o raspodjeli rezultata poslovanja  od 10.ožujka 2026. godine, odnosno pokriti će se planiranim prihodima iz budućih razdoblja. Ostvareni su prihodi i rashodi na razini 50% od ukupnog financijskog plana Škole. 


PRIHODI

Prihodi ostvareni iz izvora 11 Opći prihodi i primici se odnose na prihode iz nadležnog proračuna SMŽ za pokriće rashoda za materijalne i ostale troškove ostvarene tijekom 2026. godine i pokriće metodološkog manjka ostvarenog na kraju 2025. godine. 

Prihodi ostvareni iz izvora 31 Vlastiti prihoda se odnose na ostvarene prihode od najma školske sportske dvorane, krovišta školske sportske dvorane i zatvorenog prostora unutar škole. Tijekom 2026. godine je ostvareno 6.204,01 eura vlastitih prihoda što je manje u odnosu na isto razdoblje u 2025. godini jer je športska dvorana iznajmljena športskim klubovima s djecom po povoljnijoj cijeni.

Prihodi ostvareni iz izvora 43 Ostali prihodi za posebne namjene ostvareni su od izrade duplikata svjedodžbi. U odnosu na isto razdoblje prošle godine, ostvareno je više prihoda jer je bilo više duplikata svjedodžbi. 

Prihodi ostvareni iz izvora 5 Pomoći se odnose na ostvarene prihode iz izvora 50 Pomoći iz državnog proračuna, 51 Programi Unije i 52 Ostale pomoći. Iz izvora 50 Pomoći iz državnog proračuna ostvareno je 719.637,38 eura prihoda koji se odnose na financiranje rashoda za plaće i materijalna prava zaposlenika, provedbu projekta nabavke higijenskih potrepština za učenice, pokriće materijalnih rashoda za Županijsko stručno vijeće te nabavku psihodijagnostičkih sredstava. Prihodi iz izvora 51 Programi Unije nisu ostvareni tijekom 2026. godine. Prihodi izvora 52 Ostale pomoći se odnose na prihode od Grada Kutine za pokriće rashoda vezanih za nastavu robotike i organizaciju natjecanja iz robotike.  

Prihodi ostvareni iz izvora 61 Donacije ostvarene su od strane trgovačkih društava i Školskog sportskog saveza SMŽ u vidu financijskih donacija za dnevnice nastavnika - voditelja putovanja na stručnim izletima učenika te za sudjelovanje na županijskim športskim natjecanjima. Također, dio donacija od trgovačkih društava se odnosi sredstva za nabavku materijala za nastavu robotike. 


RASHODI 

Izvor 11 Opći prihodi i primici 
Materijalni rashodi se odnose na sve rashode potrebne za osiguravanje neometanog poslovanja Škole te su ostvareni do visine od 83% cjelokupnog financijskog plana. Veći broj zaposlenika ostvaruje pravo na  naknadu prijevoza, učenici i nastavnici sudjelovali su na većem broju županijskih i državnih natjecanja a odobren je i veći broj službenih putovanja i stručnih usavršavanja. Također, rast cijena svih materijalnih dobara i usluga uzrokuje veće izvršenje plana. 

Izvor 31 Vlastiti prihodi 
Planirano je pokriće većeg dijela materijalnih rashoda iz prenesenog viška, međutim ostvareni su vlastiti prihodi u tekućem razdoblju te je samo dio materijalnih rashoda pokriven iz viška. Pokriće rashoda iz vlastitih prihoda odnosi se na rashode koje ne financira Osnivač odnosno rashode koji su vezani za ostvarenje vlastitih prihoda te financiranje nabavke nefinancijske imovine. 
Iz vlastitih prihoda i prenesenog viška pokriveni su troškovi učeničkih natjecanja, oporezivih dnevnica, nagrada za učenike, izrade promotivnih materijala, prijevoza učenika na natjecanja i ostale manifestacije, prehrane te ostali materijalni troškovi. Također, nabavljena je oprema u vidu novog printera za referadu, računala i projektor za potrebe nastave, namještaj za potrebe uređenja kuhinjskog prostora te usisavač za čišćenje svih školskih prostora. 

Izvor 41 Prihodi za posebne namjene 
Prihodi planirani od izrade duplikata svjedodžbi koriste se za pokriće materijalnih rashoda izravno vezanih za izradu duplikata svjedodžbi – nabava uredskog materijala u vidu tonera, fotokopirnog papira i ostalog potrošnog uredskog materijala.  

Izvor 50 Pomoći iz državnog proračuna (MZOM)
Ostvareno 56% financijskog plana za rashode za zaposlene što je manje nego u istom razdoblju prošle godine – manje prekovremenog rada i manje ostvarenih materijalnih prava zaposlenika te provedba projekata manje financijske vrijednosti. Također, zbog način iskazivanja rashoda za plaće zaposlenika, ostvaren je veći rashod od prihoda za obuhvaćeno razdoblje. Ostvareni su rashodi za provedbu preventivnog projekta i nabavku psihodijagnostičkih sredstava koji su pokriveni prenesenim viškom te su ostvareni rashodi za tekuće donacije u naravi koje se odnose na nabavku higijenskih potrepština za učenice. 

Izvor 51 Programi Unije 
Rashodi su ostvareni u okviru provedbe ERASMUS+ projekata u koje je Škole uključena te je za njihovo podmirenje korišten preneseni višak iz 2025. godine. U tijeku su trenutno dva ERASMUS+  projekta. 



Izvor 52 Ostale pomoći 
Ostvareni rashodi za nabavku materijala za nastavu robotike te organizaciju domaćinstva i odlazak na natjecanje iz robotike. Sredstva su ostvarena od Grada Kutine, u iznosu većem od planiranih i istog razdoblja prošle godine zbog nemogućnosti planiranja takvih događanja. 

Izvor 61 Donacije 
Ostvareni rashodi službenih putovanja odnosno troškovi za dnevnice nastavnika-voditelja putovanja na školskim izletima te rashodi za sudjelovanje na županijskim športskim natjecanjima. Ostvareno manje rashoda u odnosu na isto razdoblje 2025. godine zbog manje ostvarenih prihoda iz donacija. 

VIŠAK KORIŠTEN ZA POKRIĆE RASHODA

U razdoblju 01.01.-30.06.2026. korišten je preneseni višak u iznosu od 14.826,17 eura za pokriće tekućih rashoda. 

Višak iz izvora 92-31 Vlastiti prihodi-višak je korišten za nabavku uredske opreme i opreme za održavanje te sitnog inventara u iznosu 5.790,54 eura. 
Višak iz izvora 92-50 Pomoći iz državnog proračuna (MZOM)-višak je korišten za podmirenje materijalnih troškova za provedbu projekata odobrenih i financiranih od strane MZOM a za koje su sredstva dobivena krajem 2025. godine u iznosu 3.037,63 eura. 
Višak iz izvora 92-51 Programi Unije-višak korišten je djelomično za podmirenje troškova provedbe projekata ERASMUS + u iznosu od 5.998,00 eura. 

Svi planirani preneseni viškovi raspoređeni su Odlukom o raspodjeli viškova od 10.ožujka 2026. godine te se koriste prema ostvarenim rashodima. 



Uslijed poremećaja na svjetskim tržištima te neprestanog rasta cijena energenata porasle su i cijene svih ostalih materijalnih dobara i usluga te Škola ima veće troškove od planiranih. Svi troškovi koji se financiraju od strane Osnivača, a čiji iznosi prelaze planirane razine, podmiruju se u dogovoru sa Osnivačem dok se ostali troškovi ostvaruju u razini ostvarenih prihoda i prenesenih viškova. 

